Á vári 1883 læt Alfred Nicolai Benzon (1823-1884), sum átti Svane Apoteket í Keypmannahavn, upp Svane Apoteket i Thorshavn við cand. pharm. Olaf Finsen (1859-1937) sum fyristøðumanni. Íbúgvaratalið í Føroyum var um hetta mundið uml. 12.000 fólk. Av teimum búðu 1500 í Havn. Í 1898 gjørdist Svana Apotekið sjálvstøðug eind, og Olaf Finsen varð nú sjálvstøðugur apotekari. Í 1882 tók Johannes Djurhuus (1861-1933) prógv sum cand. Pharm. og var í starvi hjá Finsen fyrsta summarið, apoteksdeildin var opin. Tá ið Johannes í septembur 1883 fór aftur úr Føroyum, fekk hann starv á ymsum donskum apotekum fram til 1887, tá ið hann keypti ein part í einum vínhandli og fór tá at starvast við vínsølu burturav. Í 1909 fer Olaf Finsen á eina longri Danmarksferð, og eftir áheitan frá Olafi flytir Johannes aftur til Føroya, har hann skal arbeiða sum vikarur fyri Olaf. Men tað er greitt, at Johannes Djurhuus hevði lagt sær eina greiða ætlan, nú hann fór aftur til Føroya. Hann sendir løgmálaráðnum og Tórshavnar Býráði umsókn um loyvi til at stovna og reka apotek í Havn. Fólkatalið í Føroym vaks støðugt og somuleiðis fiskiflotin. Í flotanum vóru tá 150 skip, sum skuldu hava heilivág til kistu. Í Havn var sjúkrahús, og í 1908 læt bróstsjúkrahúsið í Hoydølum upp við 32 seingjum, umframt at sjúkrahús vóru í Klaksvík og á Tvøroyri. Tórshavnar Býráð er í síni niðurstøðu fyrikomandi við grundgeving um, at kapping innan apotekarafakið fór at verða gagnligt. Úrslitið av tingviðgerðini gjørdist tað øvugta: Løgmálaráðið fekk at vita, at løgtingið ikki tók undir at seta á stovn nýtt apotek í Havn. Støðið í táverandi Svana Apoteki bygdi á gamla danska apotekslóg frá 1672, men hendan lóg var ikki lýst at galda fyri Føroyar. Tó tá Olaf Finsen kom heim aftur av Danmarksferð síni, fór Johannes Djurhuus av Svana Apoteki, og við vanligum handilsloyvi stovnaði hann ein sonevndan“ medicin- og materialehandil” við navninum Tjaldurs Apothek. Í 1913 samtykkir løgtingið ta nýggu donsku apotekaralógina at galda í Føroyum“ Lov om apotekervæsenet Færøerne”. Soleiðis fekk Johannes Djurhuus kongaliga tilnevning sum apotekari. Svane Apoteket hóraði ikki undan kappingini, somuleiðis var Olaf Finsen farin at rigga av alt annað virksemi, hann hevði í Føroyum. Johannes Djurhuus keypir sama árið innbúgv og vørugoymsluna frá Finsen. Í 1931 verður apoteksdeild latin upp á Tvøroyri, og árið eftir letur apoteksdeild upp í Klaksvík. Tá Johannes Djurhuus doyr í 1933, verður tað danin Johannes Aage Juul, sum fær loyvisbræv til Tjaldurs Apotek og tekur við apotekarastarvinum í 1934; tað fevndi eisini deildirnar á Tvøroyri og í Klaksvík. Eitt tað fyrsta, Juul fór at fyrireika, var at keypa ogn, so byggjast kundi nýtt og tíðarhóskandi apotek við framleiðslu. Í 1934 letur nýtt apotek upp á Vaglinum, og helt apotekið til har, heilt fram til apotekið flutti niðan á Trapputrøðna í juli 1977. Frá privatum til alment apotek Eftir krígslok í 1945 fóru stórar rembingar fram í føroyska samfelagnum. Arbeitt verður við heimastýrislógini, sum verður samtykt 1. apríl 1948–í henni er ein listi yvir føroysk sermál, sum skulu yvirtakast. Eftir at apotekið varð rikið á privatum grundarlagi, samtykti løgtingið, at apotekið skuldi gerast alment. Apotekið varð yvirtikið í 1949 sum fyrsta yvirtøkumál eftir heimastýrislógini. Í 1979 verða deildirnar á Tvøroyri og Klaksvík sjálvstøðug apotek, nevnd Suðuroyar Apotek og Norðoya Apotek. Í 1993 læt søludeild hjá Tjaldurs Apoteki upp í Runavík, og verður hendan sjálvstøðugt apotek í 2005, nevnd Eysturoyar Apotek. Heilivágsøkið er ein týðandi partur av heilsuverkinum. Tær skipanir og siðvenjur, sum gjøgnum tíðina er mentar í stýringini av Apoteksverkinum, hava givið góðar, tryggar og álítandi tænastuveitingar. Apoteksverkið hevur ein týðandi lut í fyribyrgjandi og fólkaheilsuligum tænastum til borgaran.